ไทยพาณิชย์ชู1ปีจ่าย3.7% เสนอ4กองทุนตราสารหนี้
บลจ.ไทยพาณิชย์ ลุยออกกองตราสารหนี้ระยะสั้น 4 กองช่วงโค้งสุดท้ายปี ชูผลตอบแทนสูงสุด 3.7% ต่อปี
22 ธ.ค. 2554

บลจ.ไทยพาณิชย์ ลุยออกกองตราสารหนี้ระยะสั้น 4 กองช่วงโค้งสุดท้ายปี ชูผลตอบแทนสูงสุด 3.7% ต่อปี
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทอยู่ระหว่างการเสนอขายกองทุนตราสารหนี้ระยะสั้นพร้อมกัน 4 กองทุน มูลค่ารวม 2.65 หมื่นล้านบาท ลงทุนตั้งแต่ 1 เดือน 3 เดือน 6 เดือน และ 1 ปี ในพันธบัตรรัฐบาลไทย ผสมเงินฝากและตราสารหนี้ในต่างประเทศที่ได้รับการจัดอันดับความน่าเชื่อถือ โดย ฟิทช์ เรทติ้งส์ และมูดี้ส์ อินเวสเตอร์ เซอร์วิส 
“กองทุนที่เสนอขายคาดว่าให้ผลตอบแทน 2.9-3.7% ต่อปี ปิดความเสี่ยงจากอัตราแลกเปลี่ยนแล้ว โดยจะเปิดขายจนถึงวันที่ 26 ธ.ค.นี้ ลงทุนขั้นต่ำ 1 หมื่นบาท” นางโชติกา กล่าว
สำหรับกองทุนเปิดไทยพาณิชย์พันธบัตรรัฐบาล 1M4 อายุ 1 เดือน คาดผลตอบแทนประมาณ 2.9% ต่อปี ลงทุนในตั๋วเงินคลังสัดส่วน 99% ส่วนที่เหลือลงทุนในเงินฝากออมทรัพย์ของธนาคารไทยพาณิชย์ กองทุนเปิดไทยพาณิชย์ตราสารหนี้ 3M30 อายุ 3 เดือน คาดผลตอบแทนประมาณ 3.2% ต่อปี ลงทุนในพันธบัตรรัฐบาลไทยสัดส่วน 55.5% เงินฝากธนาคารออมสินสัดส่วน 24.5% มีอันดับความน่าเชื่อถือ F1 และเงินฝากธนาคาร First Gulf (UAE) สัดส่วน 20% อันดับความน่าเชื่อถือ F1
กองทุนเปิดไทยพาณิชย์ตราสารหนี้ 6M47 อายุ 6 เดือน คาดผลตอบแทนประมาณ 3.5% ต่อปี ลงทุนพันธบัตรรัฐบาลไทยสัดส่วน 31% เงินฝากธนาคารออมสินสัดส่วน20% Euro Medium Term Note (EMTN) ธนาคาร Shinhan และเงินฝากธนาคาร First Gulf (UAE) สัดส่วนละ 24.5% ซึ่งมีอันดับความน่าเชื่อถือ F1
สำหรับกองทุนเปิดไทยพาณิชย์ตราสารหนี้ต่างประเทศ 1Y17 อายุ 1 ปี คาดผลตอบแทนประมาณ 3.7% ต่อปี ลงทุนใน Euro Medium Term Note (EMTN) ที่ออกโดย 2 ธนาคารที่ได้รับการจัดอันดับ โดย ฟิทช์ เรทติ้งส์ คือ ธนาคาร Shinhan สัดส่วน 24.25% อันดับความน่าเชื่อถือ F1 ธนาคาร Woori สัดส่วน 24.25% อันดับความน่าเชื่อถือ F2 รวมถึงเงินฝากธนาคาร First Gulf (UAE) สัดส่วน 24.5% เงินฝากธนาคาร Bank of China (BOC) ซึ่งทั้งสองแห่งมีอันดับความน่าเชื่อถือ F1 เงินฝากธนาคาร Winglung สัดส่วน 4% อันดับความน่าเชื่อถือ P1 (มูดี้ส์) ส่วนที่เหลือลงทุนพันธบัตรรัฐบาลไทย